Foreldrar sem missa barn fá sorgarleyfi frá vinnu í allt að sex mánuði, nái frumvarp Ásmundar Einars Daðasonar, félags- og barnamálaráðherra, fram að ganga. Ráðgjafi hjá stuðningssamtökum um barnsmissi segir þetta mikið hagsmunamál, mörg dæmi séu um að fólk hafi dottið út af vinnumarkaði og misst heilsuna í kjölfar barnsmissis.
Drög að frumvarpinu eru nú í samráðsgátt stjórnvalda. Samkvæmt því yrði foreldrum á innlendum vinnumarkaði, sem missa barn eða missa fóstur eftir 18 vikna meðgöngu, tryggt sorgarleyfi í allt að hálft ár og greiðslur sem nema 80% af heildarlaunum sem Vinnumálastofnun heldur utan um. Þá verður námsmönnum og fólki utan vinnumarkaðar einnig tryggðar sambærilegar greiðslur. Steinunn Sigurþórsdóttir stýrir stuðningshópi vegna barnsmissis hjá samtökunum Nýrri Dögun. Hún segir að þörfin fyrir sorgarleyfi sem þetta hafi verið rædd á þeim vettvangi undanfarin ár.
Sorg sem fylgir ótímabærum missi, sem barnsmissir er alltaf, hún er bara flóknari heldur en sorgin sem fylgir því að missa aldraða foreldra eða hvað sem það er. Við búumst ekki við því að jarða börnin okkar.
Steinunn segir að foreldrar sem missi barn séu algerlega háðir vinnuveitendum sínum um hvort þeir fái leyfi eða ekki.
Þú hefur engan rétt á því að eiga einhverja frídaga eftir. Sumir vinnuveitendur geta gefið fólki leyfi á launum á meðan aðrir gera það ekki og það eru dæmi um fólk sem hefur misst vinnuna. Fyrst misst tekjur og síðan misst vinnuna eða heilsuna.